Seuntjie (6) kritiek ná motor hom voor skool trefArgieffoto ’n Seuntjie (6) is kritiek ná ’n sportnutsvoertuig hom buite sy skool raakgery het. Russel Meiring, woordvoerder van ER24, het gesê die voorval het omstreeks 14:25 Dinsdag in Van Riebeeckstraat in Vereeniging plaasgevind. “Die paramedici het die seuntjie aangetref waar hy aan die kant van die pad lê. Talle mense het rondom hom gestaan. Hy het verskeie ernstige beserings opgedoen,” het Meiring verduidelik. Daar is pynmedikasie vir die seuntjie toegedien voor hy na die Mediclinic in Vereeniging gehaas is vir dringende verdere behandeling. Die bestuurder van die sportnutsvoertuig het nie seergekry nie. Die polisie ondersoek die voorval.